**ΕΘΝΙΚΟ ΚΑΙ ΚΑΠΟΔΙΣΤΡΙΑΚΟ ΠΑΝΕΠΙΣΤΗΜΙΟ ΑΘΗΝΩΝ**

**ΤΜΗΜΑ ΝΟΣΗΛΕΥΤΙΚΗΣ**

**ΜΑΘΗΜΑ**: ΔΙΟΙΚΗΣΗ ΝΟΣΗΛΕΥΤΙΚΩΝ ΥΠΗΡΕΣΙΩΝ

**Ακαδ. Έτος**: 2024-25

Προς τους **Φοιτητές/τριες του μαθήματος**

**ΕΡΓΑΣΙΑ ΜΑΘΗΜΑΤΟΣ: ΔΙΟΙΚΗΣΗ ΝΟΣΗΛΕΥΤΙΚΩΝ ΥΠΗΡΕΣΙΩΝ**

Με βάση όλο το απαιτούμενο πληροφοριακό υλικό που θα συλλέξετε κατά την κλινική σας άσκηση παρακαλώ να εκπονήσετε μία γραπτή εργασία στην οποία θα περιλαμβάνονται τα εξής:

**α)** Σαφή **περιγραφή του οράματος και της αποστολής και της στοχοθεσίας του νοσοκομείου** εφόσον υπάρχουν καταγεγραμμένα (να αναφερθεί η πηγή πχ ιστοσελίδα του νοσοκομείου). Γενική περιγραφή του νοσοκομείου και περιγραφή του Τμήματος που πραγματοποιείται η άσκηση (αριθμός κλινών, είδη περιστατικών που νοσηλεύονται κ.λπ.)

**β)** **Καταγραφή της** **στελέχωσης του τμήματος** στο οποίο πραγματοποιείται η εργασία (αριθμός ασθενών/νοσηλευτή και αριθμός νοσηλευτικού προσωπικού ανά κατειλημμένη κλίνη). Είναι σημαντικό να εκτιμηθεί η στελέχωση τόσο ανά βάρδια όσο και να περιγραφεί η σύνθεση του νοσηλευτικού προσωπικού (ΠΕ, ΤΕ, ΔΕ). Ενδεικτικός πίνακας προς συμπλήρωση παρατίθεται παρακάτω στο παράρτημα. Τα αποτελέσματα θα πρέπει να συζητηθούν σε σχέση με τη διεθνή εμπειρία και τους δείκτες που εφαρμόζονται (εδώ θα πρέπει να γίνει συνοπτική βιβλιογραφική ανασκόπηση και σύνδεση των δεικτών στελέχωσης με την ποιότητα των παρεχόμενων υπηρεσιών και την ασφάλεια των ασθενών 🡪 key words: nursing staffing, nursing sensitive indicators, patient safety, κ.λπ..)

**γ)** **Υπολογισμός των λειτουργικών δεικτών**: Μέση Διάρκεια Νοσηλείας, Ρυθμός εισροής, Διάστημα Εναλλαγής και Πληρότητα. Οι δείκτες θα υπολογιστούν **μόνο για το τμήμα στο οποίο πραγματοποιείται η άσκηση** και για το διάστημα ενός μήνα. Για όσους δείκτες δεν υπάρχουν διαθέσιμα στοιχεία να αναφερθεί ότι δεν κατέστη δυνατή η εξαγωγή των συγκεκριμένων δεικτών αλλά να γίνει καταγραφή των προσπαθειών άντλησης των δεδομένων

**δ)** Να αναπτυχθεί ένα **διάγραμμα Gantt** στο οποίο να περιγράφεται: α) η οργάνωση ενός εκπαιδευτικού προγράμματος συνεχιζόμενης εκπαίδευσης για το προσωπικού συγκεκριμένου τμήματος ή τομέα του νοσοκομείου ή β) ο προγραμματισμός της προμήθειας υγειονομικών αναλωσίμων/φαρμάκων για το τμήμα στο οποίο εκπονείτε την άσκηση.

**ε)** Να καταγραφεί **εάν μετρώνται συστηματικά** **δείκτες ποιότητας της παρεχόμενης φροντίδας** (δείκτες ασφάλειας και αποτελεσματικότητας των παρεχόμενων υπηρεσιών υγείας, πχ νοσοκομειακές λοιμώξεις, κατακλίσεις, νοσοκομειακή θνητότητα για συγκεκριμένες διαγνώσεις κ.λπ.). **ΠΡΟΣΟΧΗ**: Δεν απαιτούνται δεδομένα για τους δείκτες ποιότητες. Το ζητούμενο είναι η **καταγραφή μόνο της πληροφορίας για το εάν μετρώνται και ποιοι δείκτες –** όχι των μετρήσεων δηλαδή όχι των τιμών των δεικτών).

**στ)** Να καταγραφεί ο τρόπος **με τον οποίο αξιολογείται το νοσηλευτικό προσωπικό σε επίπεδο τμήματος**, πχ:

* Αξιολογούνται δεξιότητες που προβλέπονται στον Νόμο 4940/2022; Αναζητήστε τη φόρμα αξιολόγησης που χρησιμοποιείται για την αξιολόγηση του Νοσηλευτικού Προσωπικού (Προϊσταμένου και Νοσηλευτών) και καταγράψτε τα κύρια στοιχεία που αξιολογεί;
* Γίνεται αξιολόγηση 360ο και, αν όχι, κατά πόσο είναι γνωστό το σύστημα αυτό και κατά πόσο κρίνετε εφικτή την εφαρμογή του στο μέλλον;
* Ποιες είναι οι δράσεις/ενέργειες μετά την αξιολόγηση;
* Τι ενέργειες γίνονται από τον οργανισμό για την βελτίωση των επιδόσεων όσων εμφανίζουν χαμηλή βαθμολογία στην αξιολόγηση (πχ οργανωμένα προγράμματα εκπαίδευσης κτλ.);

**ζ)** Αφού γίνει μία σύντομη περιγραφή του mentoring σύμφωνα και με όσα έχουν διδαχθεί στο πλαίσιο του μαθήματος, να καταγραφεί και να σχολιαστεί ο τρόπος εφαρμογής της διαδικασίας του **mentoring** για την ανάπτυξη των δεξιοτήτων του προσωπικού και την βελτίωση της απόδοσης του:

* Μεταξύ ποιων υπαλλήλων εφαρμόζεται mentoring και για ποιους λόγους;
* Πώς γίνεται το mentoring (π.χ. είδος συναντήσεων, συχνότητα);
* Πώς παρακολουθούνται τα αποτελέσματα από τη διαδικασία mentoring και πως παρακολουθούνται και υποστηρίζονται οι νέο-διορισθέντες νοσηλευτές αλλά και το υπόλοιπο νοσηλευτικό προσωπικό;

**η)** Να αναλυθεί και να σχολιασθεί ο τρόπος με τον οποίο καταγράφονται σε επίπεδο τμήματος και νοσοκομείου οι **εμπειρίες και τα αποτελέσματα από την πλευρά των ασθενών (Patient Reported Experiences** και **Patient Reported Outcomes)** και να αναλυθεί μεθοδολογικά η διαδικασία με την οποία γίνεται αυτή η αξιολόγηση καθώς και η διαδικασία με την οποία διαμορφώνονται πολιτικές και μέτρα βελτίωσης της ποιότητας των παρεχόμενων υπηρεσιών (για το συγκεκριμένο υπο-ερώτημα να επισκεφθείτε το Τμήμα Ποιότητας του Νοσοκομείου καθώς και το γραφείο Ληπτών Υπηρεσιών Υγείας).

Η εργασία δεν θα πρέπει να ξεπερνά τις *3.000 λέξεις* και θα πρέπει να αναρτηθεί στο e-class το αργότερο έως 7/06/2025.

**ΠΑΡΑΡΤΗΜΑ**

**Όνομα Τμήματος: …………………………………………………**

**Κλίνες Τμήματος:……………………**

**Βάρδια:……………………**

**Ενδεικτικός Πίνακας για την καταγραφή της στελέχωσης**

**Πρωινή βάρδια**

|  |  |  |  |  |  |
| --- | --- | --- | --- | --- | --- |
| **Ημερομηνία** | **Αριθμός ασθενών** | **Αριθμός Νοσηλευτών ΠΕ+ ΤΕ** | **Αριθμός****ΔΕ (Βοηθοί νοσηλευτών)** | **Αριθμός Ασθενών/****Νοσηλευτή****(ΠΕ+ΤΕ)** | **Αριθμός Ασθενών/****Νοσηλευτικό****Προσωπικό (ΠΕ+ΤΕ+ΔΕ)** |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |

Οι μετρήσεις θα πραγματοποιηθούν για **όλες τις βάρδιες** και για όλες τις ημέρες της άσκησης. Παρακαλώ να σημειωθούν οι ημέρες εφημερίας του νοσοκομείου.